1. ข้อมูลสรุป

บริษัทแพรนด้า จิวเวลรี่ จำกัด (มหาชน) ก่อตั้งขึ้นเมื่อวันที่ 27 เมษายน 2527 โดย กลุ่มบริษัท
แพรนด้า ดีไซน์ จำกัด
โดยมีวัตถุประสงค์หลักเพื่อทำการผลิตและส่งออกเครื่องประดับอัญมณีที่ตัวเรือนทำด้วยโลหะทองคำและเนื้อเงิน
โดยได้รับการส่งเสริมการลงทุน (BOI) ครั้งแรกเมื่อปี 2527 ต่อเนื่องมาจนถึงปัจจุบัน
บริษัทได้ยื่นคำขอเป็น “บริษัทจดทะเบียน” ในตลาดหลักทรัพย์แห่งประเทศไทย
โดยหุ้นสามัญของบริษัทได้เริ่มทำการซื้อขายในตลาดหลักทรัพย์แห่งประเทศไทยตั้งแต่วันที่ 12
มิถุนายน 2533 ภายใต้ชื่อ PRANDA และได้แปรสภาพเป็น บริษัทมหาชน ณ วันที่ 3 มิถุนายน 2537
ปัจจุบันบริษัทมีทุนจดทะเบียน 400 ล้านบาท และมีทุนชำระแล้วเท่ากับ 200 ล้านบาท
มูลค่าที่ตราไว้หุ้นละ 10 บาท

ปี 2544 บริษัทและบริษัทย่อยมียอดขายส่งออกประมาณ 4.2%
ของอุตสาหกรรมการผลิตเครื่องประดับอัญมณีแท้และเทียมเพื่อการส่งออก
และสัดส่วนยอดขายแบ่งเป็น Export Sales 87 % และ Domestic Sales 13 %
บริษัทได้ตั้งทีมงาน “Internet Team”
โดยมีเป้าหมายเพื่อรองรับการดำเนินธุรกิจพาณิชย์อิเล็กทรอนิกส์ (E-Commerce) ในอนาคต

บริษัทดำเนินกิจการประกอบธุรกิจเป็นผู้ผลิตและส่งออกเครื่องประดับอัญมณีที่ทำด้วยเนื้อเงินและทองคำ
โดยมุ่งผลิตเครื่องประดับอัญมณีบนตัวเรือนทองคำหรือเนื้อเงินในระดับราคาปานกลางเป็นผลิตภัณฑ์หลัก
เครื่องประดับที่บริษัทผลิตได้แก่ แหวน ต่างหู เข็มกลัด จี้ สร้อยคอ
และสร้อยข้อมือโดยใช้เครื่องหมายการค้าของบริษัท คือ PRANDA ตลาดต่างประเทศที่สำคัญ ได้แก่
สหรัฐอเมริกา แคนาดา สเปน รัสเซีย กลุ่มประเทศประชาคมเศรษฐกิจยุโรป ญี่ปุ่น ออสเตรเลีย
เอเชียแปซิฟิค และตะวันออกกลาง
สำหรับตลาดภายในประเทศบริษัทเป็นผู้ผลิตเครื่องประดับทองคำบริสุทธิ์ 99.99 %
และจัดจำหน่ายผ่านบริษัทย่อยคือบริษัท พรีม่าโกลด์ อินเตอร์เนชั่นแนล จำกัด นอกจากนี้
ยังมีรายได้จากการรับผลิตสินค้าพิเศษให้กับบริษัท หรือหน่วยงานราชการหรือสถาบันต่าง ๆ
ที่มีความต้องการสินค้าที่ระลึกหรือวัตถุมงคลที่จัดทำเป็นพิเศษ

ความสำเร็จของบริษัท
ล้วนมาจากการบริหารและการพัฒนาบุคคลกรในสายการผลิตอย่างต่อเนื่องจนได้รับรางวัลเกียรติยศมากมาย
อาทิ รางวัลผู้ส่งออกดีเด่น (Prime Minster’s Export Award) ประจำปี 2538
การได้รับอนุมัติให้ใช้สัญลักษณ์ตราสินค้าไทย (Thailand’s Brand)
ในฐานะที่เป็นผู้ผลิตและส่งออกสินค้าที่ได้มาตรฐานในปี 2541 และในปี 2542
ช่างฝีมือของบริษัทยังได้รับรางวัลเหรียญทองแดงจากการแข่งขันฝีมือแรงงานนานาชาติ ครั้งที่ 35 ณ
เมืองมอลทรีออล ประเทศแคนาดา
และในปีเดียวกันช่างฝีมือของบริษัทได้รับรางวัลเหรียญทองและเหรียญเงิน
สาขาช่างเครื่องประดับอัญมณี ในการแข่งขันฝีมือแรงงานแห่งชาติ นอกจากนี้ในปี 2544
ช่างฝีมือของบริษัทได้รับรางวัลเหรียญทองแดง จากการแข่งขันฝีมือแรงงานนานาชาติ (โอลิมปิก)
ครั้งที่ 36 ณ กรุงโซล ประเทศเกาหลีใต้ ซึ่งล้วนเป็นเครื่องพิสูจน์คุณภาพของบุคลากรเป็นอย่างดี

บริษัทย่อยที่จดทะเบียนในต่างประเทศทำหน้าที่จัดจำหน่ายเครื่องประดับทอง เครื่องประดับเงิน
และอัญมณีเทียมในประเทศที่เป็นลูกค้าหลักจำนวน 4 บริษัท
นอกจากนี้ยังมีบริษัทย่อยที่ผลิตและจำหน่ายเครื่องประดับอัญมณีเทียมในประเทศไทย
บริษัทย่อยที่ผลิตและจำหน่ายเครื่องประดับอัญมณีที่ประเทศเวียดนาม
และบริษัทร่วมที่ผลิตและจำหน่ายเครื่องประดับอัญมณีที่ประเทศอินโดนีเซีย

ในช่วง 4 ปีที่ผ่านมา บริษัทมีความสามารถในการทำกำไรดีขึ้นตามลำดับ จากผลขาดทุนที่ 583
ล้านบาทในปี 2541 มาเป็นผลกำไรสุทธิที่ 382 ล้านบาทในปี 2543 และในปี 2544
บริษัทมีผลกำไรสุทธิเท่ากับ 365 ล้านบาท ทั้งนี้เนื่องมาจากดอกเบี้ยจ่ายที่ลดลงอย่างต่อเนื่อง
และบริษัทมีกำไรจากการปรับโครงสร้างหนี้เท่ากับ 99 ล้านบาท
บริษัทฯได้มีการเพิ่มทุนในเดือนมิถุนายน 2544 จากทุนเรียกชำระ 150 ล้านบาทเป็น

200 ล้านบาทโดยจัดสรรหุ้นสามัญเพิ่มทุนดังกล่าวจำนวน 5 ล้านหุ้น ให้แก่ กองทุนสยาม
อินเวสต์เมนต์ ฟันด์ ทู แอล. พี. ณ วันที่ 31 ธันวาคม 2544 บริษัทฯมีสินทรัพย์รวม หนี้สินรวม
และส่วนของผู้ถือหุ้นเท่ากับ 2,700 ล้านบาท 1,502 ล้านบาท และ 1,198 ล้านบาทตามลำดับ

การเสนอขายใบสำคัญแสดงสิทธิที่จะซื้อหุ้นสามัญครั้งที่ 1 ของบริษัทฯจำนวน 20,000,000 หน่วย
โดยจัดสรรให้กับผู้ถือหุ้นเดิม (ที่มีรายชื่อปรากฏอยู่ในสมุดทะเบียนผู้ถือหุ้นวันที่ 19 ธันวาคม 2544)
ในอัตราส่วน 1 หน่วย ใบสำคัญแสดงสิทธิต่อ 1 หุ้นเดิม โดยไม่คิดมูลค่า
ราคาการใช้สิทธิในการซื้อหุ้นสามัญต่อหน่วยเท่ากับ 28 บาท อายุใบสำคัญแสดงสิทธิที่จะซื้อหุ้นเท่ากับ
5 ปี นับแต่วันที่ออกใบสำคัญแสดงสิทธิ
มีจำนวนหุ้นสามัญที่จัดสรรไว้เพื่อรองรับใบสำคัญแสดงสิทธิที่จะซื้อหุ้นสามัญเท่ากับ 20,000,000 หุ้น
คิดเป็นร้อยละ 50 ของจำนวนหุ้นที่เรียกชำระแล้ว ทั้งหมดภายหลังการเสนอขายครั้งนี้
และจะนำใบสำคัญแสดงสิทธิที่จะซื้อหุ้นสามัญครั้งที่ 1 จดทะเบียนในตลาดหลักทรัพย์แห่งประเทศไทย